b'\n_START_ARTICLE_\nPanikk\n_START_SECTION_\nZgodovina\n_START_PARAGRAPH_\nLeto po nastanku so Panikk v samozalo\xc5\xbebi izdali svoj prvi demo z naslovom Demo 2009, kmalu za tem pa so za\xc4\x8deli koncertirati po vsej Sloveniji. Pred izidom prvega albuma so \xc5\xbdiga Podgornika Jakila na kitari, Janeza Kramerja na basu in Simona Intiharja na bobnih zamenjali Nejc Nardin, Rok Vr\xc4\x8dkovnik in Grega Ko\xc5\xa1merl. Prvi album, Unbearable Conditions, je leta 2013 iz\xc5\xa1el v zalo\xc5\xbebi Metal Tank Records. Pred izidom EP-ja je za bobne stopil \xc4\x8crt Valenti\xc4\x87, Panikk pa so podpisali pogodbo z zalo\xc5\xbebo Xtreem Music. Leta 2015 je na plano pri\xc5\xa1el Pass the Time, na katerem so predstavljene tri pesmi. _NEWLINE__NEWLINE_Kmalu nato je Nejca Nardina na kitari zamenjal Jaka \xc4\x8cre\xc5\xa1nar, in tako se je izoblikovala postava, ki ustvarja \xc5\xa1e danes. V isti zalo\xc5\xbebi je leta 2017 iz\xc5\xa1el drugi album, Discarded Existence. Na youtube je album nalo\xc5\xbeil kanal New Wave Of Old School Thrash Metal in hitro je bila skupina dele\xc5\xbena ve\xc4\x8dje pozornosti. Pri poslu\xc5\xa1alcih je Discarded Existence naletel na navdu\xc5\xa1ene odzive, tudi kritike so bile vzpodbudne.\n_START_SECTION_\nZvrst glasbe\n_START_PARAGRAPH_\nGlasbene prvine Panikk odsevajo podobe thrash metala osemdesetih let prej\xc5\xa1njega stoletja v stilu Bay Area thrash metala. Igrajo hiter in energi\xc4\x8den old school thrash metal, dele\xc5\xbeni so primerjav s skupinami, kot so Vio-Lence, Forbidden in Evildead. _NEWLINE_Ivan Cepanec je v recenziji albuma Discarded Existence za Radio \xc5\xa0tudent zapisal: "Temam primerno je glasba benda Panikk izredno neposredna in udarna. Tega, prosim, ne ena\xc4\x8dite z enostavna, saj Panikk v odklonu od marsikaterega modernega thrasha ne ponujajo enostavnih kitarskih linij, enoli\xc4\x8dnih bobnov in predvidljivih pesemskih struktur, temve\xc4\x8d stvar kar po\xc5\xa1teno zakomplicirajo, s \xc4\x8dimer dose\xc5\xbeejo zahtevno poslu\xc5\xa1alsko izku\xc5\xa1njo, po drugi strani pa niti najmanj ne izgubijo na agresiji. \xc5\xa0e vedno so o\xc4\x8ditni vplivi Vio-Lence, Dark Angel, zgodnjih Testament in Exodus, a v veliki meri se napadalnost Panikk naslanja tudi na bolj death thrash metal bende, kot so Devastation, Exhorder in seveda Demolition Hammer. Vzdr\xc5\xbeevanje nivoja agresije od za\xc4\x8detka do konca je naloga, ki jo kitarist/vokalist Ga\xc5\xa1per Flere, kitarist Jaka \xc4\x8cre\xc5\xa1nar, basist Rok Vr\xc4\x8dkovnik in bobnar \xc4\x8crt Valenti\xc4\x87 opravijo z odliko." Hkrati pa je ob\xc5\xbealoval dejstvo, da je album predolg, in da zato nenehna agresija s\xc4\x8dasoma razvodeni v enoli\xc4\x8dnost.'